Venäjä / Venäjän kansalaisten, joilla on ukrainalainen suku- tai perhetausta tai ukrainalaisia lähisukulaisia, kohtelu Venäjällä

Russia / Treatment of Russian citizens, who have Ukrainian family background or close relatives, in Russia

**Kysymykset**

1. Ovatko Venäjän kansalaiset joutuneet viime aikoina oikeudenloukkausten kohteeksi Venäjällä viranomaisten tai yksityishenkilöiden taholta sen vuoksi, että heidän suku- tai perhetaustansa on ukrainalainen tai siksi, että heillä on ukrainalaisia lähisukulaisia?

2. Ovatko viranomaiset pyrkineet estämään ja tutkimaan edellä mainittuja tapauksia sekä rankaisemaan oikeudenloukkauksiin syyllistyneitä yksityishenkilöitä?

***Questions***

1. Have Russian citizens been recently subjected to infringements in Russia by the authorities or individuals due to their Ukrainian family background or their close relatives being Ukrainian?

2. Have the authorities tried to prevent and investigate aforementioned cases and penalize individuals for the infringements?

## Ovatko Venäjän kansalaiset joutuneet viime aikoina oikeudenloukkausten kohteeksi Venäjällä viranomaisten tai yksityishenkilöiden taholta sen vuoksi, että heidän suku- tai perhetaustansa on ukrainalainen tai siksi, että heillä on ukrainalaisia lähisukulaisia?

*Maatietopalvelun 6.9.2022 julkaisemassa kyselyvastauksessa käsitellään aiemmin Ukrainassa asuneiden Venäjän kansalaisten kohtelua Venäjällä.[[1]](#footnote-1)*

Venäläinen ihmisoikeusaktivisti ja lakimies Nikolai Polozov on todennut ukrainalaiselle FreeDOM-uutiskanavalle 26.5.2022 antamassaan haastattelussa, että ukrainalaisilla ei ole turvallista Venäjällä, sillä Venäjän viranomaiset pitävät ukrainalaisia mahdollisina sabotoijina. Näin ollen Venäjän tutkintakomitea, sisäministeriö tai turvallisuuspalvelu FSB voivat kohdistaa heihin tekaistuja rikosasioita. Polozovin mukaan on tiedossa tapauksia, joissa joistakin Venäjän kansalaisista, jotka ovat etnisiä ukrainalaisia, on valheellisesti tehty ilmoituksia siitä, että he olisivat sanoneet jotakin kriittistä ”erikoisoperaatiosta”, halventaneet Venäjän armeijaa tai tehneet muita rikoksia. Heitä vastaan on avattu rikosasioita hallinto- ja rikoslain nojalla.[[2]](#footnote-2)

Radio Free Europe/Radio Liberty -mediaorganisaatioon kuuluvan Sibir.Realii-julkaisun (ven. Сибирь.Реалии) mukaan Venäjällä otettiin kiinni joulukuussa 2022 Ukrainassa syntynyt 60-vuotias Igor Pokusin valtiopetoksesta syytettynä. Pokusin asuu Hakassian tasavallassa. Venäjän viranomaisten mukaan Pokusin otettiin kiinni, koska hän yritti lähteä maasta liittyäkseen Ukrainan asevoimiin. Pokusin oli sodan alussa vastustanut Venäjän hyökkäystä julkisesti. Häntä oli keväällä 2022 syytetty vandalismista sen jälkeen, kun hän oli levittänyt sinistä ja keltaista maalia erääseen julisteeseen ja kirjoittanut rakennuksen seinään tekstin ”Kunnia Ukrainalle”. Pokusinin vaimo pitää hänen mieheensä kohdistuvaa syytettä valtiopetoksesta tekaistuna, ja yhdistää rikosasian avaamisen siihen, että hänen miehensä on ukrainalainen. Pokusinin kerrotaan nousseen 10 vuotta sitten hyvin tunnetuksi yhteiskunta- ja ihmisoikeusaktivistiksi Hakassiassa.[[3]](#footnote-3) Pokusiniin kohdistuvasta rikosasiasta ja sen avaamisen syistä ei ole saatavilla enempää tietoa.

Muista julkisesti saatavilla olevista lähteistä ei tässä vaiheessa löydy mainintoja ukrainalaistaustaisiin Venäjän kansalaisiin kohdistuvista tekaistuista rikosasioista.

Julkisesti saatavilla olevista lähteistä ei tässä vaiheessa löydy edellä esitetyn lisäksi muita mainintoja siitä, ovatko Venäjän kansalaiset joutuneet viime aikoina oikeudenloukkausten kohteeksi Venäjällä viranomaisten tai yksityishenkilöiden taholta sen vuoksi, että heidän suku- tai perhetaustansa on ukrainalainen tai siksi, että heillä on ukrainalaisia lähisukulaisia. Julkisesti saatavilla olevista lähteistä ei löydy uutisia, artikkeleita tai raportteja, joissa kuvailtaisiin ukrainalaistaustaisten Venäjän kansalaisten kohtelua Venäjällä heidän ukrainalaistaustansa vuoksi.

Poliittisesta vainosta Venäjällä raportoiva OVD-Info-uutissivusto (ven. ОВД-Инфо) julkaisi 17.3.2022 artikkelin, jossa todetaan, että haastateltujen ukrainalaisten mukaan Venäjän sisäministeriö ja FSB ovat saaneet määräyksen tutkia kaikki Moskovassa asuvat Ukrainan kansalaiset. OVD-infon haastattelema ukrainalainen henkilö kertoo poliisin tavoitelleen häntä maaliskuun toisella viikolla hänen entisestä asuinpaikastaan. Poliisi oli kertonut hänelle, että he tutkivat kaikki Ukrainan kansalaiset. Poliisiasemalla ukrainalaisen puhelinta oli tutkittu, ja häneltä oli kyselty, onko hänellä kiellettyä kirjallisuutta tai kansallismielisiksi luokiteltuja symboleja, kuten Ukrainan lippua, ja ketä hän tukee sodassa. Häneltä oli myös kysytty, kenen kanssa hän kommunikoi Ukrainassa. Poliisit kirjasivat ylös hänen Ukrainassa asuvan äitinsä puhelinnumeron ja asuinpaikan. Keskustelun lopussa häneltä oli kysytty oleskeluluvista ja Venäjän kansalaisuudesta. Haastatellun henkilön ystävälle oli taas vastaavassa tilanteessa tarjottu Venäjän kansalaisuutta. Poliisit kertoivat haastatellulle henkilölle, että he saattavat tulla hänen kotiinsa tarkastamaan, miten hän asuu, ja löytyykö häneltä esimerkiksi kiellettyä kirjallisuutta. Lisäksi hänen puhelimensa sisältöä tarkasteltiin.[[4]](#footnote-4)

Toinen OVD-Infon artikkelissa haastateltu ukrainalainen kertoo, että hänelle soitettiin 28.2.2022, ja häntä pyydettiin tapaamaan korkeakoulun turvallisuuspalvelua. Tapaaminen oli kuitenkin FSB:n työntekijän kanssa. FSB:n työntekijä esitti hänelle provosoivia kysymyksiä siitä, osallistuuko hän mielenosoituksiin tai osallistuvat hänen ystävänsä mielenosoituksiin. Kyseisen ukrainalaisen opiskelijan puhelinta tai huonetta ei tarkastettu, mutta hän kertoo tietävänsä ukrainalaisia, joille tehtiin näin. Hän osti 2.3.2022 bussiliput Riikaan, mutta linja-autoasemalla hän eivätkä muut Ukrainan kansalaiset saaneet nousta linja-autoihin passintarkastuksen jälkeen. Tämän seurauksena jotkut ukrainalaiset vietiin poliisiasemalle. Poliisiasemalla ukrainalaista opiskelijaa haastattelivat poliisit ja myöhemmin FSB:n työntekijä. FSB:n työntekijä tarkasti opiskelijan puhelimen käymällä läpi hänen kuvagalleriansa, viestipalvelu Telegramin sekä videopalvelu YouTuben katseluhistorian. Opiskelija joutui yöksi selliin, ja aamulla hänestä oli laadittu pöytäkirja, jossa kerrottiin, että hän oli kiroillut linja-autoasemalla ja jatkanut kiroilemista poliisin lähestyttyä häntä. Häntä ja viittä muuta ukrainalaista syytettiin hallintolain 20.1 §:n mukaisesti lievästä huliganismista. Yhdestä ukrainalaisesta oli kirjattu poliisiasemalla, että hänen asiakirjoissaan on jotain vialla, ja hänet pitäisi karkottaa. Oikeuden käsittelyssä ukrainalaiset tuomittiin viiden ja kymmenen päivän hallinnollisiin aresteihin. OVD-infon haastatteleman opiskelijan mukaan yksi ukrainalaisten tapauksia käsitelleistä tuomareista pyysi heiltä anteeksi ja kertoi, että he olivat velvollisia tekemään tällaisia päätöksiä. Pidätyskeskuksesta vapauduttuaan ukrainalainen opiskelija kertoo onnistuneensa poistumaan Venäjältä autolla.[[5]](#footnote-5)

Julkisesti saatavilla olevista lähteistä ei löydy tietoa siitä, onko ukrainalaisiin kohdistuvia tarkistuksia tehty Moskovan lisäksi myös muualla Venäjällä, ja onko tarkistuksia tehty OVD-Infon artikkelissa esitetyn ajanjakson jälkeen. Lähteistä ei myöskään löydy tietoa siitä, onko tarkistuksia kohdistunut Venäjän kansalaisiin, joilla on ukrainalainen suku- tai perhetausta tai ukrainalaisia lähisukulaisia.

Norjan maatietopalvelu Landinfon 17.10.2022 julkaisemassa kyselyvastauksessa Landinfon kesäkuussa 2022 haastattelema anonyymi lähde vastaa kysymykseen siitä, miten venäläiset suhtautuvat Venäjällä asuviin ukrainalaisiin. Lähteen mukaan venäläisten kielteiset asenteet ukrainalaisia kohtaan ovat ensisijaisesti ideologisia ja vähemmässä määrin yksilöihin kohdistuvia. Kyse on siitä, että Ukrainaa pidetään uhkana Venäjälle. Lähde uskoo, että tällaisia kielteisiä asenteita ei välttämättä ilmaista Venäjällä asuviin etnisiin ukrainalaisiin.[[6]](#footnote-6) Landinfon kyselyvastauksessa ei käsitellä ukrainaistaustaisten tai ukrainalaisia lähisukulaisia omaavien Venäjän kansalaisten kohtelua Venäjällä.

Lähdeaineistosta löytyy mainintoja siitä, että Ukrainan sotaa vastustaviin venäläisiin on kohdistunut Venäjällä häirintää. Esimerkiksi BBC News toteaa 28.3.2022 julkaistussa artikkelissa, että sellaisten venäläisten aktivistien ja toimittajien, jotka ovat puhuneet Ukrainan sotaa vastaan, koteja on vandalisoitu. Heidän oviinsa on esimerkiksi lisätty uhkaavia graffiteja, joissa heidät leimataan pettureiksi.[[7]](#footnote-7) Puolalaisen Belsat TV:n venäjänkielisellä Vot tak -uutissivustolla (ven. Вот так) 12.6.2022 julkaistussa artikkelissa kerrotaan pietarilaisesta miehestä, joka alkoi saada uhkauksia sen jälkeen, kun hänet otettiin kiinni sodanvastaisen mielenilmauksen vuoksi. Mies ja hänen perheensä ovat saaneet uhkauksia ja loukkauksia sosiaalisessa mediassa, minkä lisäksi miehen asunnon oveen on kirjoitettu tekstejä, joissa häntä muun muassa kutsutaan petturiksi.[[8]](#footnote-8) Tällaista häirintää käsittelevissä lähteissä ei kuitenkaan tuoda ilmi, onko häirinnän kohteeksi joutuneilla henkilöillä Ukrainalle osoitetun sympatian lisäksi jonkinlaisia muita kytköksiä Ukrainaan, kuten suku- tai perhetaustaa tai ukrainalaisia lähisukulaisia.

OVD-Info-uutissivusto on julkaissut 17.8.2022 yhteenvedon painostuksesta, jota Venäjällä kohdistuu Ukrainan sotaa vastustaviin henkilöihin. Yhteenvedossa todetaan, että OVD-info on tietoinen tapauksesta, jossa poliisi kieltäytyi etsimästä ”täällä asuu ukronatsi[[9]](#footnote-9)” -tekstin kirjoittaneita vandaaleja.[[10]](#footnote-10) Lähteessä ei kerrota tarkemmin vandalisointitapauksesta tai sen kohteeksi joutuneesta henkilöstä. Muissa lähteissä todetaan, että huhtikuun lopulla 2022 Penzan kaupungissa Venäjällä vandaalit kirjoittivat kyseisen tekstin paikallisen asianajaja Igor Žulimovin oveen. Lisäksi Žulimovin autosta puhkaistiin kaksi rengasta. Žulimovin kerrotaan auttavan ukrainalaisia pakolaisia. Huhtikuussa vandaalien kohteeksi Penzassa joutui myös riippumattomina toimittajina toimiva pariskunta, jonka autoon ja talon porttiin kirjoitettiin teksti ”täällä asuu ukronatsien kätyreitä”.[[11]](#footnote-11) Lähteessä ei kerrota, onko vandaalien ukrainalaisvastaisten kirjoitusten kohteeksi joutuneilla henkilöillä ukrainalaista suku- tai perhetaustaa tai ukrainalaisia lähisukulaisia.

## Ovatko viranomaiset pyrkineet estämään ja tutkimaan edellä mainittuja tapauksia sekä rankaisemaan oikeudenloukkauksiin syyllistyneitä yksityishenkilöitä?

Kuten edellä todetaan, poliisin kerrotaan kieltäytyneen etsimästä ukrainalaisvastaisen kirjoituksen tehneitä vandaaleja Penzan kaupungissa.

Julkisesti saatavilla olevista lähteistä ei tässä vaiheessa löydy enempää tietoa aiheesta.

## Lähteet

BBC News 28.3.2022. *War in Ukraine: Anti-war Russians intimidated on their doorsteps.* <https://www.bbc.com/news/world-europe-60886147> (käyty 14.12.2022).

FreeДОМ (FreeDOM) 26.5.2022. *Полозов: Силовики считают всех украинцев в России потенциальными диверсантами*. <https://uatv.ua/polozov-siloviki-schitayut-vseh-ukraintsev-v-rossii-potentsialnymi-diversantami/> (käyty 14.12.2022).

The Jerusalem Post 4.4.2022. *Russian state media claims 'Ukronazism' greater threat to world than Hitler.* <https://www.jpost.com/international/article-703184> (käyty 6.9.2022).

Landinfo 17.10.2022. *Temanotat Russland. Ytringsfrihet og kritikk av krigen i Ukraina.* <https://landinfo.no/wp-content/uploads/2022/10/Temanotat-Russland-Ytringsfrihet-og-kritikk-av-krigen-i-Ukraina-17102022-1.pdf> (käyty 14.12.2022).

Maatietopalvelu 6.9.2022. *Venäjä / Ukrainassa asuneiden Venäjän kansalaisten kohtelu Venäjällä // Russia / Treatment of Russian citizens, who have lived in Ukraine, in Russia.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/78666609-7a5d-41cc-9944-18ed23b0156f> (käyty 14.12.2022).

\*\*\*

Вот так (Vot tak) 12.6.2022. *Жителю Санкт-Петербурга начали угрожать после задержания за антивоенный пикет*. <https://vot-tak.tv/novosti/12-06-2022-peterburg-ugrozy-piket/> (käyty 14.12.2022).

Дословно (Doslovna) [päiväämätön]. *Значение слова укронацист*. <https://xn--b1advjcbct.xn--p1ai/%D0%B7%D0%BD%D0%B0%D1%87%D0%B5%D0%BD%D0%B8%D0%B5/%D1%83%D0%BA%D1%80%D0%BE%D0%BD%D0%B0%D1%86%D0%B8%D1%81%D1%82?ysclid=l7pv4izfp3127997116> (käyty 14.12.2022).

Каспаров.ru (Kasparov.ru)

27.4.2022*. На машине и воротах дома пензенских журналистов оставили надпись "Здесь живут пособники укронацистов".* <https://www.kasparov.ru/material.php?id=626909D228A1A> (käyty 14.12.2022).

28.4.2022. *В Пензе акция вандалов по порче имущества журналистов и адвоката была спланирована,* <https://www.kasparov.ru/material.php?id=626A29D1F1D65> (käyty 14.12.2022).

ОВД-Инфо (OVD-Info)

17.8.2022. *Сводка антивоенных репрессий. Полгода войны*. <https://data.ovdinfo.org/svodka-antivoennyh-repressiy-polgoda-voyny> (käyty 14.12.2022).

17.3.2022. *Проверяют граждан Украины: в Москве их вызывают на опросы, осматривают квартиры и требуют разблокировать смартфоны.* <https://ovdinfo.org/articles/2022/03/17/proveryayut-grazhdan-ukrainy-v-moskve-ih-vyzyvayut-na-oprosy-osmatrivayut> (käyty 14.12.2022).

Сибирь.Реалии (Sibir.Realii)

15.12.2022. *"Путин снова сделал из меня патриота". Украинца в России обвиняют в "госизмене".* <https://www.sibreal.org/a/putin-snova-sdelal-iz-menya-patriota-ukraintsa-v-rossii-obvinyayut-v-gosizmene-/32176536.html> (käyty 16.12.2022).

13.12.2022. *ФСБ обвинила общественника из Абакана в покушении на госизмену.* <https://www.sibreal.org/a/fsb-obvinila-obschestvennika-iz-abakana-v-pokushenii-na-gosizmenu/32174198.html> (käyty 16.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 6.9.2022. [↑](#footnote-ref-1)
2. FreeДОМ 26.5.2022. [↑](#footnote-ref-2)
3. Сибирь.Реалии 15.12.2022; Сибирь.Реалии 13.12.2022. [↑](#footnote-ref-3)
4. ОВД-Инфо 17.3.2022. [↑](#footnote-ref-4)
5. Ibid. [↑](#footnote-ref-5)
6. Landinfo 17.10.2022, s. 17–18. [↑](#footnote-ref-6)
7. BBC News 28.3.2022. [↑](#footnote-ref-7)
8. Вот так 12.6.2022. [↑](#footnote-ref-8)
9. Ukronatsi (ven. укронацист, transl. ukronatsist) on ukrainalaisista käytetty halventava nimitys. Termillä viitataan venäläisessä mediassa niin ukrainalaisiin sotilaisiin kuin joissakin yhteyksissä myös yleisesti kaikkiin ukrainalaisiin. Lähde: Дословно [päiväämätön]; The Jerusalem Post 4.4.2022. [↑](#footnote-ref-9)
10. ОВД-Инфо 17.8.2022. [↑](#footnote-ref-10)
11. Каспаров.ru 28.4.2022; Каспаров.ru 27.4.2022. [↑](#footnote-ref-11)